Ir-Regolament Tal-Kummissjoni (KEE) Nru 3301/90
tal-15 ta’ Novembru 1990
li jemenda r-Regolament (KEE) Nru 429/90 dwar l-għotja permezz ta’ stedina għal offerta ta’ għajnuna għal butir ikkonċentrat maħsub għall-konsum dirett fil-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 804/68 tas-27 ta’ Ġunju 1968 dwar l-organizzazzjoni komuni tas-suq fil-ħalib u prodotti tal-ħalib [1], kif l-aħħar emendat bir-Regolament (KEE) Nru 3117/90 [2], u b’mod partikolari l-Artikolu 7a (3) tiegħu,
Billi r-Regolament tal-Kummissjoni (KEE) Nru 429/90 [3], kif l-aħħar emendat bir-Regolament (KEE) Nru 2617/90 [4], jipprovdi għall-għotja ta’ għajnuna għall-butir konċentrat magħmul jew mill-krema jew mill-butir iffabbrikat fil-Komunità, sakemm il-butir ma kienx is-suġġett ta’ xiri minn aġenziji ta’ intervent jew ta’ għajnuna privata ta’ ħażna; billi l-Artikolu 7a (2) (b) tar-Regolament (KEE) Nru 804/68 jipprovdi, wara l-emenda l-aktar reċenti għal dak ir-Regolament, li jistgħu jittieħdu miżuri speċjali mill-Kummissjoni sabiex jiżdiedu, b’mod partikolari, il-possibilitajiet ta’ disponiment mill-butir, irrispettivament minn jekk il-prodott ikkonċernat kienx jew ma kienx suġġett ta’ għajnuna privata ta’ ħżin; billi l-konsegwenzi ta’ dan għandhom jitfasslu għall-iskopijiet tar-Regolament (KEE) Nru 429/90;
Billi l-miżuri previsti fir-Regolament huma skond l-opinjoni tal-Kumitat Amministrattiv għal Ħalib u Prodotti tal-Ħalib,
ADOTTAT DAN IR-REGOLAMENT:
Artikolu 1
IR-REGOLAMENT (KEE) Nru 429/90 huwa hawnhekk emendat b’dan li ġej:
1. Fl-Artikolu 1(1), "jew ta’ għajnuna privata għall-ħżin" hija mħassra.
2. Fl-Artikolu 4(1), it-tieni sentenza hija sostitwita b’dan li ġej:
"Jekk il-butir ikkonċentrat jiġi ffabrikat mill-butir, dak li jagħmel l-offerta għandu wkoll jagħti kelma bil-miktub li juża butir li ma kienx is-suġġett ta’ xiri minn aġenziji ta’ intervent".
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-15 ta’ Novembru 1990.